钦定古今图书集成/理学汇编/字学典/第049卷 > 《草书歌赠张宣》高启
## 钦定古今图书集成/理学汇编/字学典/第049卷 > 《草书歌赠张宣》高启

昔闻汝祖东吴精，醉传草圣醒而惊。汝今能饮不满
杓，逸气欲与相峥嵘。高堂把笔若把槊，长绡一拂悲
风生。阴垂天泽雷雨过，响破巨峡波涛倾。飏飏游丝
𦊰晴昼，落落高斗回寒更。饮猿连臂深涧绝，饥鹘捩
翅荒烟横。自言静里观万物，故能变化穷其情。嗟予
少本好剑舞，学书晚方从父兄。终焉懒惰不得就，尘
满砚田常废耕。览时抚事每有感，胸次硉矹何由平。
空斋往往出怪语，吟声相应饥肠鸣。篇成请君为我
写，墨渖洒壁从奔崩。是时黄云闭岁暮，返照忽出寒
江明。手随意到不留阻，正是铁骑阴山行。令严不闻
戈甲响，一夜下尽名王城。安得师行亦如此，顷刻坐
见乾坤清。呜呼作歌聊赠汝，愈使流泪沾衣缨。